**2. napirend**

**E l ő t e r j e s z t é s**

**Balatonhenye Község Önkormányzata Képviselő-testületének 2019. június 24.-én tartandó nyilvános ülésére**

**Tárgy: Balatonhenye, 69. hrsz.-ú önkormányzati tulajdonban lévő ingatlan értékesítési szándékának elhatározása**

**Előterjesztő:** Kovács Csaba Károly polgármester

**Előkészítette:** Pálffyné Cséri Mónika műszaki ügyintéző

 Jogszabállyal nem ellentétes

 Előterjesztő Tóthné Titz Éva jegyzőt helyettesítő aljegyző

Tisztelt Képviselő-testület!

Balatonhenye Község Önkormányzata 2016. évben megvásárolta a Balatonhenye, 69. hrsz.-ú 92 négyzetméter nagyságú kivett lakóház, udvar művelési ágú ingatlant.

## A nevezett ingatlan az önkormányzat vagyonáról és a vagyontárgyak feletti tulajdonosi jogok gyakorlásáról szóló 6/2004.(VI.18.) önkormányzati rendelet (a továbbiakban: Vr.) értelmében az üzleti vagyoni körben szerepel.

A Vr. 9. §-a szabályozza a vagyon elidegenítésének a szabályait.

„(1)Az Önkormányzat ingatlan vagyonát a számviteli nyilvántartás szerinti bruttó értéken, az ingó vagyonát nyilvántartási értéken, a portfolió vagyonát – amennyiben jogszabály eltérően nem rendelkezik – névértéken tartja nyilván

(2) Az önkormányzati vagyon körében tartozó vagyontárgy értékesítésére, illetve egyéb módon történő hasznosítására és megterhelésére irányuló döntést megelőzően az adott vagyontárgy forgalmi (piaci) értékét

a) ingatlan és ingó vagyon esetén 3 hónapnál nem régebbi forgalmi értékbecslés alapján kell meghatározni.

b) 10.000.000 Ft feletti egyedi forgalmi értékű vagyontárgy esetén 2 értékbecslést kell beszerezni.”

Tekintettel a vagyonrendeletbe foglalt szabályokra a Képviselő-testületnek döntenie kell a vonatkozásban, hogy szándékában áll-e a kérdéses ingatlan értékesítése, amennyiben igen, úgy dönt arról, hogy az ingatlan értékbecslését elkészíttesse.

Kérem a Tisztelt Képviselő-testületet, hogy az előterjesztést megvitatni szíveskedjen.

**Határozati javaslat:**

**BALATONHENYE KÖZSÉG ÖNKORMÁNYZATA KÉPVISELŐ-TESTÜLETÉNEK**

**…/2019. (…) HATÁROZATA**

***A Balatonhenye, 69. hrsz.-ú önkormányzati tulajdonú ingatlan értékesítési szándékáról***

Balatonhenye Község Önkormányzata Képviselő-testülete kinyilvánítja szándékát arra vonatkozóan, hogy a Balatonhenye, 69. hrsz.-ú, kivett lakóház, udvar művelési ágú, az önkormányzat kizárólagos tulajdonában lévő ingatlant *értékesíteni kívánja/ nem kívánja értékesíteni.*

*Amennyiben értékesíteni kívánja az ingatlant:* A Képviselő-testület felkéri a polgármestert, hogy az ingatlan értékbecslését készíttesse el.

Felelős: Kovács Csaba Károly, polgármester

Határidő: folyamatos

##